ועדת הכספים, כנסת 17, פרוטוקול מספר 840, 2008-07-01 14:10

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: אנחנו מקיימים ישיבת מעקב אחר הצעה לסדר היום (דיון מהיר) של חבר הכנסת שי חרמש בנושא הקפאת עובדים זרים בחקלאות בניגוד להחלטת הממשלה.

סטס מיסז'ניקוב: אני רוצה להזכיר לכם שאנחנו דנו בוועדת הכספים בנושא תחלופת עובדים זרים בחקלאות בניגוד להחלטת ממשלה לגבי המכסות.

סטס מיסז'ניקוב: חבר הכנסת רן כהן השתתף כיוון שהוא מנהל ועדה.

סטס מיסז'ניקוב: אני מזכיר שביקשנו לקיים את החלטת הממשלה ולהגדיל את המכסה של עובדים זרים בחקלאות ל-28,5000 עובדים.

סטס מיסז'ניקוב: נשלחתם לעשות עבודה ואני רוצה לשמוע מה יש לכם לומר.

אמנון ברזני: סך כל מספר העובדים שנמצאים בישראל הוא כ-24,400.

אמנון ברזני: אישרנו שכלוף עובדים, כלומר, להכניס עובדים חדשים במקום אלה שיצאו, 1,182 עובדים.

אמנון ברזני: אנחנו מגיעים ל-24,905.

אמנון ברזני: יש לנו עובדים שהם עדיין בבירור ונמצאים במצב בו לחלק נפתחו תיקים או שיש כאלה שנוטשים, וכאן אנחנו מדברים על 702 עובדים.

אמנון ברזני: סך כל העובדים שנמצאים הוא 25,607.

אמנון ברזני: יש יתרה להנפקת היתרים של 393.

אמנון ברזני: כלומר, הנפקנו היתרים ל-25,507 עובדים ויש עוד היתרים פנויים שאנחנו צריכים להנפיק, 393.

סטס מיסז'ניקוב: איפה הדלתא הזאת?

אמנון ברזני: אנחנו נגיע ל-26.

סטס מיסז'ניקוב: אבל החלטת הממשלה דיברה על 28,500.

סטס מיסז'ניקוב: [

אמנון ברזני: אני מדבר על ההקצאה הרגילה.

אמנון ברזני: תכף נדבר על ההקצאה הזאת.

סטס מיסז'ניקוב: כאן ברור שיש לכם עוד 393 פנויים ואתם תשלימו.

סטס מיסז'ניקוב: מה עם הדלתא הזאת של ה-2,500?

אמנון ברזני: מה שנמצא בבירור, גורם לנו בעיה.

אברהם דניאל: יש עובדים שנמצאים בבירור וזה אומר שעדיין לא החליטו למי הם שייכים.

אברהם דניאל: זה חלק מהמכסה שמעוכב באיזשהו מקום והחקלאי לא מקבל אותו.

אברהם דניאל: עד מתי יהיה הבירור הזה?

אברהם דניאל: צריך להחליט על זמן ולדעת מתי מסיימים את זה.

סטס מיסז'ניקוב: אלה שנמצאים בבירור, מה לוח הזמנים, מה מגבלות הזמן ועד מתי הם יהיו בבירור?

רמי עובדיה: אני לא הרבה זמן בתפקיד ביחידת האכיפה.

רמי עובדיה: מדובר בכ-500 מעסיקים שצריכים לעשות איזונים של עובדים.

רמי עובדיה: אני מאמין שבקרוב הכל יסודר.

רמי עובדיה: זה בתהליך ואני מאמין שזה יוסדר בפרק זמן קרוב.

רמי עובדיה: אני לא רוצה לומר משהו שלא אוכל אחר כך לעמוד מאחוריו.

יעקב ליצמן: רמי הוא איש רציני ואני מכיר אותו גם מהעבודה הקודמת שלו.

יעקב ליצמן: הוא איש רציני מאוד.

יעקב ליצמן: היות שהוא אמר שהוא לא הרבה זמן בתפקיד, הוא לא יודע מה קורה שם.

יעקב ליצמן: לכן, הוא רציני, הוא ינסה להעביר את זה אבל שאני אומר לכם שאני רגוע מזה, לא.

סטס מיסז'ניקוב: תן לנו ימים, שבועות או חודשים.

רמי עובדיה: אני מאמין שמדובר בשבועות.

רמי עובדיה: אני מתחייב, אם תיתן לי כתובת למי למסור את התאריך המדויק, אני אעשה את זה.

טמיר כהן: אלינו, לוועדה.

סטס מיסז'ניקוב: לכנסת ישראל, לוועדת הכספים.

יעקב ליצמן: רמי, אחרי שאמרתי שאתה רציני ושמתי יהבי עליך, אתה צריך לספק את הסחורה כי אני לא מרמה אותם.

רמי עובדיה: אני מאמין בשבועיים-שלושה.

סטס מיסז'ניקוב: זה מספק?

חיים חדד: לא.

חיים חדד: אדוני היושב-ראש, היינו כאן לפני כחודש ושמענו פחות או יותר את אותם נתונים.

חיים חדד: אנחנו נמצאים באמצע העונה שלנו, אין מי שיקטוף לא את הפרחים , לא את הפירות ולא את הירקות.

חיים חדד: היינו כאן לפני חודש ואמרו שהתבלבלו עם המספרים וכי ייתנו בעוד חודש נתונים מדויקים.

חיים חדד: אמרו שיגמרו את איזון התיקים, יבררו איזה חקלאי קיבל ואיזה לא קיבל, מי ברח ומי לא ברח וכולי.

יעקב ליצמן: תן לי להסביר לך איפה אתה טועה.

יעקב ליצמן: אנחנו נחליט כרגע בוועדת כספים שלא מקבלים את מה שהוא אמר, אבל זה לא יהיה לפני שלושה שבועות.

יעקב ליצמן: למה לא לתפוס אותו במילה ולומר שאם הוא אומר שלושה שבועות, אנחנו נתפוס אותו בשלושה שבועות.

יעקב ליצמן: זה ממילא לא יהיה.

חיים חדד: כבוד הרב, הוא לא אמר שבעוד שלושה שבועות יהיו לנו עובדים.

חיים חדד: הוא אמר שיהיו לו תשובות בעוד שלושה שבועות.

סטס מיסז'ניקוב: לא, הוא לא אמר תשובות בעוד שלושה שבועות אלא הוא אמר שהבירור יסתיים תוך שלושה שבועות.

יעקב ליצמן: אני מציע לקבל את זה.

חיים חדד: אנחנו רוצים לדעת תאריך בו נקבל את העובדים.

יעקב ליצמן: אתה יודע שאני רוצה לעזור לך.

סטס מיסז'ניקוב: הבירור לגבי העובדים שיש להם את ההיתרים יסתיים תוך שלושה שבועות ואז אני מאמין שיפשירו לך את העובדים שתקבל.

סטס מיסז'ניקוב: מה עם הדלתא של 2,500 עובדים עליהם אנחנו מדברים?

מאיר שפיגל: לגבי ה-2,500 עובדים, נותרו כרגע לא מאוישים, כלומר, לא עובדים שקלטו – 223.

מאיר שפיגל: בכוונתנו לעשות שני דברים והם: ראשית, להאריך את תוקף ההיתרים שניתנו עד כה, ושנית, להעביר את זה להתייעצות של שרי החקלאות והתעשייה כדי לראות מה לעשות לגבי החלטת הממשלה שמתלה את קליטת העובד הזר כנגד עובד ישראלי בנושא שיפור או הגברת הייצוא.

מאיר שפיגל: ברגע שתתקבל החלטה, אנחנו נעביר את הפנייה.

סטס מיסז'ניקוב: אני הבנתי שהתקבלה החלטה של ממשלת ישראל, ושני השרים האלה שייכים לממשלת ישראל, להגדיל את המכסה של העובדים הזרים לחקלאות ל-28,500.

מאיר שפיגל: נכון.

סטס מיסז'ניקוב: זאת הייתה ההחלטה.

מאיר שפיגל: נכון.

מאיר שפיגל: הייתה שם התניה.

מאיר שפיגל: זה הרי לעידוד היצוא.

מאיר שפיגל: ניתנה שם התניה שעובד זר לטובת החקלאות מתוך המכסה של ה-2,500, יהיה כנגד זה שיוכח שאותו אדם שמקבל את העובד הזר, מעסיק גם עובד ישראלי כנגדו.

מאיר שפיגל: זאת החלטת הממשלה.

מאיר שפיגל: כרגע, מטבע הדברים, אנחנו כפופים לה ונפעל על פיה.

מאיר שפיגל: אנחנו נאריך קודם כל את ההיתרים הקיימים של ה-2,500.

מאיר שפיגל: מתוך ה-2,500 נותרו 223 שכנגד בקשות שיוגשו, אנחנו כמובן יכולים לשחרר את ה-223.

מאיר שפיגל: לגבי שינוי החלטת הממשלה בהיבט של ביטול ההתניה, זה יעבור לשני השרים, לשר התעשייה ולשר החקלאות, ותתקבל החלטה בנושא.

סטס מיסז'ניקוב: סליחה שאני שואל כי אני באמת לא בקי כל כך בנושא, אבל יכול להיות שהם עומדים בהתניה הזאת ויכול להיות שהם כן מעסיקים עובדים ישראלים.

מאיר שפיגל: מי שעובד בהתניה, אין בעיה.

מאיר שפיגל: הם לא עומדים בהתניה.

קריאה: חלק לא באים לעבודה.

קריאה: תבטל את ההתניה.

קריאה: עזוב את ההחלטה שלכם.

סטס מיסז'ניקוב: מתי אתה חושב ששני השרים האלה יוכלו להיפגש כדי להביא המלצה לממשלה?

מאיר שפיגל: אנחנו נעשה את זה מיידית.

מאיר שפיגל: אין לנו שום כוונה להשהות את זה ולמתוח את זה שלא לצורך.

מאיר שפיגל: ברור לך שמי שצריך לקבל את ההחלטה אלה השרים בעצמם.

סטס מיסז'ניקוב: ועדת הכספים קוראת לשר התעשייה ולשר החקלאות להיפגש במהרה על מנת להציל את ענף החקלאות מקריסה ולבטל את ההתניה שאותם 2,500 היתרים נוספים יבואו כתנאי שמעסיקים גם עובדים ישראלים.

סטס מיסז'ניקוב: אני מאוד מקווה שהם יעשו את זה במהרה כדי להציל את הענף.

אברהם דניאל: יש לי בקשה.

אברהם דניאל: היום ההיתרים שהם נותנים לחקלאים שאין אתם בעיות, אנחנו רצים בין משרד התעשייה למשרד הפנים וזה קורה חודשים רבים.

אברהם דניאל: מטרטרים אותנו עד אין סוף.

אברהם דניאל: אני חושב שהם חייבים להגיע לאיזשהו מצב שנקבל את העובדים בצורה מסודרת.

אברהם דניאל: אם למישהו מגיע, לא צריך לטרטר אותו וזה קורה היום.

סטס מיסז'ניקוב: בסדר גמור.

סטס מיסז'ניקוב: שמעתם את המצוקה ואני מבקש לקחת זאת בחשבון.

סטס מיסז'ניקוב: תודה רבה.

סטס מיסז'ניקוב: אנחנו נמשיך לעקוב אחרי זה.